Manastir Sočanica

Za ostale upotrebe, pogledajte Sočanica. Manastir Sočanica se nalazi 3,5 kilometara od istoimenog sela u opštini Leposavić i pripada Eparhiji raško-prizrenskoj Srpske pravoslavne crkve. Manastirska crkva, posvećena Usekovanju svetog Jovana Krstitelja, podignuta je 1862. godine, na mestu starije crkve, posvećene Vavedenju Presvete Bogorodice. Na osnovu jedne nadgrobne ploče pronađene oko same crkve, zna se da je crkva bila aktivna 1643. godine, a sama Sočanica se, kao Selčanica, pominje u osnivačkoj povelji kralja Milutina (1282—1321), svojoj zadužbini Banjskoj, koja se nalazi u neposrednoj blizini Sočanice. Sam manastir je aktivan od 2002. godine, kada se oko manastirske crkve nastanilo bratstvo, koje je zbog napada albanskih ekstremista, napustilo manastir Zočište kod Orahovca. Oltarski deo manastirske crkve je napravljen u steni, a ispod njega je 2007. godine otkriven otvor koji vodi ka podzemnim katakombama. Stručnjaci Pokrajinskog zavoda za zaštitu spomenika iz Prištine pretpostavljaju da ove katakombe potiču iz II ili III veka i da su ih koristili prvi hrišćani, koji su živeli u rimskom gradu Municipium Dardanorum koji se nalazio na ovom prostoru. Kao metoh manastira Sočanice obnovljen je manastir Svete Petke u mestu Ulije kod Ceranjske reke. Povezano Sočanica Reference Literatura Zvanična prezentacija manastira-Istorija Radomirović, B (3. 6. 2008.). „Tajna katakombi manastira Sveti Jovan”. Politika. Pristupljeno 1. 5. 2010. Vanjske veze Zvanična prezentacija manastira Arhivirano 2012-06-15 na Wayback Machine-u